Správa zo zahraničnej pracovnej cesty

1.	Účastníci ZPC
Ing. Jaroslava Kováčová, národný projektový koordinátor (NPC) EUREKA
Ing. Štefan Boháček, zástupca SR v skupine vysokých predstaviteľov (HLG) EUREKA

2.	Zahraničná pracovná cesta
štát/mesto: Maďarsko, Budapešť
vykonaná v dňoch: 19.-22.6.2012	(J. Kováčová, príchod vlakom do Budapešti 19.6. o 10.00)
					(Š. Boháček, príchod autom do Budapešti 20.6. o 10.00)
účel cesty: účasť na 4. zasadnutí NPC/HLG EUREKA + ministerská konferencia
spôsob financovania ZPC: MŠVVaŠ SR

3.	Rámcový program
19.6.2012        -	od 14.00 účasť na multilaterálnych rokovaniach (s rumunskými partnermi a EUREKA Sekretariátom k budúcemu programovému obdobiu 2014-2020)
20.6.2012	-	od 9.00-18.00 zasadnutie NPC a zasadnutie NPC-HLG 
21.6.2012        -	od 9.00-18.00 zasadnutie HLG a valné zhromaždenie, udeľovanie Innovation Awards najúspešnejším projektom EUREKA v oblasti potravinárstva
22.6.2012	- 	od 9.00-13.00 ministerská konferencia

4.	Stručný priebeh zasadnutí NPC/HLG EUREKA
V poradí štvrté pravidelné zasadnutie NPC a HLG EUREKA počas maďarského predsedníctva sa uskutočnilo v dňoch 19.-21. júna v Budapešti.  Dňa 22. júna sa v maďarskom parlamente uskutočnila v poradí XXVI. EUREKA ministerská konferencia za účasti p. štátneho tajomníka.
Na bilaterálnom stretnutí boli naplánované stretnutia so zástupcami Rumunska, Českej republiky a so zástupcami Sekretaritáu EUREKA ohľadom nových a bežiacich projektov a regionálnej dimenzie programu v novom programovom období, ktoré ponúka zaujímavé možnosti pre podporu SME i celkovú podporu inovácií (napr. v rámci smart specialization strategies - RIS3).
Najväčšou výzvou pre nás stále zostáva zváženie prípravy novej výzvy EUREKA 2012/2013 a podpory projektov na národnej úrovni (na Slovensku sme mali zatiaľ len jedinú výzvu tohto typu v roku 2006). S českým a maďarským zástupcom bola tiež prerokovaná otázka prípravy manuálu procesov pre program Eurostars v podmienkach SR a so zástupcom EUREKA sekretariátu Michelom Andrié otázka prípravy programu EUREKA/Eurostars 2014-2020 (s využitím možností, ktoré nám ponúka „nová“ kohézna politika).

Na zasadnutí národných koordinátorov a spoločnom zasadnutí so skupinou vysokých predstaviteľov jednotlivých štátov bol schválený program stretnutia a následne prerokovaný a schválený zápis z posledného zasadnutia v Debrecíne. Ďalší bod programu bol venovaný 30 novým návrhom projektov a analýze trendov EUREKA individuálnych projektov. Dva návrhy projektov boli s účasťou slovenských partnerov (projekt E!7614-APPL-EIS s ďalšími partnermi z CZ-SWI-ITA-BE zameraný na vývoj monitorovacieho systému prostredníctvom metódy elektrickej impedancie spektrometriou s praktickou aplikáciou v poľnohospodárstve a potravinárskom priemysle; a projekt E!7617 PlasmaCoat s partnermi z CZ a NL - cieľom tohto projektu je výskum a vývoj progresívnej technológie pre výrobu a renovácie dielov v energetike so zameraním na zvýšenie životnosti, odolnosti a spoľahlivosti) – oba naše návrhy projektov boli schválené (slovenskí účastníci projektov však vstúpili do projektov na báze samofinancovania).  Čo sa týka trendu plynúceho z analýzy uskutočnenej HU – predsedníctvom, bol zaznamenaný výrazný pokles v počte, veľkosti i v rozpočte jednotlivých projektov EUREKA za posledné roky. Celkový rozpočet sa znížil na 100 miliónov EUR, priemerné náklady na projekt sa pohybujú vo výške 1 milióna EUR a  typické EUREKA konzorcium sa skladá z 2-3 partnerov a má tendenciu smerovať k bilaterálnej spolupráci. Ďalšia pripravovaná analýza bude sledovať úspešnosť projektov v rámci zoskupení EU-15, EU-12, NIP (krajiny západného Balkánu), asociovaných krajín a krajín, ktoré nie sú členmi EÚ), podľa technologických oblastí, podľa zamerania iniciatív predsedníctva, a podľa dopadov/celkových výsledkov a uplatnenia projektov. Ako dôsledok bude prijaté rozhodnutie budúcnosti individuálnych projektov. V rámci bodu venovaného prioritám HU – predsedníctva, konkrétne regionálnej dimenzii a budúcemu smerovaniu v rokoch 2014-2020 odznela prezentácia pani Kováčovej o plánoch SR a zameraní sa SR na RIS3 stratégie inteligentného rastu v nasledujúcom programovom období (prezentácia mala zámer informovať a motivovať ostatné krajiny k podobným aktivitám a vzájomnej spolupráci pri príprave národných stratégií). Druhou prioritou HU – predsedníctva boli RTD - aktivity a generovanie projektov v oblasti potravinárstva v spolupráci s iniciatívami: ETP Food for Life, EuroAgri, FoodChain, ETP Manufacture, ProFactory+, ETP EpoSS, ITEA2, EURIPIDES klatery, klaster EUROGIA, E!surf, klaster ACQUEAU a ďalšie. Ako odporúčania odzneli napr. zachovanie existujúceho dialógu medzi ETPs/NTPs a EUREKA aktérmi, organizácia workshopov k podpore aktivít v oblasti VaV v potravinárstve, možnosť založenia klasteru, zameranie sa na multidisciplinárny prístup. Nasledovala diskusia o širšom využití EUREKA klasterov, diskusia o zmenách PAM (metodológie hodnotenia projektov) a prezentácia p. Nadji Rohrbach (DE) o aktivitách pracovnej skupiny zaoberajúcej sa najlepšími prípadovými štúdiami (best case practises). 
Dôležitým bodom spoločného zasadnutia bolo prerokovanie súčasného stavu programu Eurostars, od prvej výzvy v roku 2008 bolo celkovo prijatých 2600 návrhov projektov s celkovým rozpočtom 
3 626 miliónov EUR (celkový podiel participujúcich SME činí cca. 72%). Za 7 uskutočnených výziev bolo spolu financovaných 545 projektov s celkovým rozpočtom 784 miliónov EUR, z toho 
347 miliónov predstavuje verejné financovanie (top-up financovanie z prostriedkov EÚ predstavuje 82,7 milióna EUR). Medzi krajiny s najúspešnejšími projektmi a najvyššou účasťou sa radia Nemecko, Španielsko, UK a Holandsko. Prebehla tiež diskusia o ďalšom spôsobe a využití zvyšných prostriedkov v rámci top-up financovania (=17.1 milióna EUR vo výzvach 8-9-10). Ďalšími prerokovanými dokumentami boli tzv. Budapest document (schvaľovaný počas ministerskej konferencie), Správa o dopade aktivít EUREKA (jeden zo základných cieľov EUREKA Roadmap) spracovaná pracovnou skupinou pod vedením Lajosa Nyiriho (HU). Na záver spoločného stretnutia NPC + HLG  prebehlo poďakovanie maďarskému predsedajúcemu tímu za úspešné vedenie skupiny národných koordinátorov počas uplynulého roka.
  Štvrté zasadnutie HLG (High Level Group) sa otvorilo schválením navrhovaného programu rokovania a schválením zápisu z tretieho zasadnutia HLG. Nasledovalo záverečné schválenie revidovanej Strategickej cestovnej mapy EUREKY pre roky 2012-2014 (EUREKA Strategic Roadmap 2012-2014). V rámci ďalšieho bodu programu boli zosumarizované iniciatívy maďarského predsedníctva v rámci debaty o podpore regionálnej dimenzie EUREKY, čo patrilo medzi priority maďarského predsedníctva. Po analýze aktuálneho stavu sa poukázalo na význam regionálnej spolupráce, na možnosti využívania zdrojov v tejto oblasti ako aj na synergie spolupráce iniciatívy EUREKA a ostatnými iniciatívami na regionálnej úrovni. Hovorilo sa aj o podpore kreovania projektov predovšetkým v oblastiach spojených s potravinárskym sektorom (ako ďalšou prioritou maďarského predsedníctva).
V rámci ďalšieho bodu programu zameraného na medzinárodnú spoluprácu sa realizovalo finálne dolaďovanie asociačnej dohody na udelenie štatútu Asociovanej krajiny pre Kanadu. Delegáti členských štátov konsenzuálne podporili štatút a odporučili v tomto znení predložiť dokument na schválenie na Ministerskej konferencii. Vypracovala sa aj finálna verzia dokumentu na predĺženie štatútu asociovanej krajiny pre Južnú Kóreu a delegáti členských štátov jednomyseľne odporučili predsedníctvu predložiť finálnu verziu dokumentu na schválenie na Ministerskej konferencii. V ďalšom kroku sa finalizovala prístupová dohoda s Čiernou Horou, ktorá zabezpečí plné členstvo spomínanej krajiny v EUREKE. Delegáti členských štátov konsenzuálne odporučili Ministerskej konferencii schválenie plného členstva Čiernej Hory ako 40. riadneho člena EUREKY.
Na záver sa konštatovalo, že pracovná skupina orientovaná na podporu medzinárodnej spolupráce splnila svoje poslanie a týmto sa ukončí činnosť tejto pracovnej skupiny vedenej Alešom Miheličom zo Slovinska. 
V rámci dodatku k Hanoverskej deklarácii sa konsenzuálne schválila zmena pravidla účasti na projektoch EUREKA z princípu 2+1 na jednoduchší a flexibilnejší princíp 1+1 (teda je dostatočná spolupráca minimálne dvoch subjektov z dvoch rôznych štátov pričom aspoň jeden by mal byť založený v členskom štáte EUREKA a ten ďalší subjekt môže byť zo štátu so štatútom asociovaného členstva alebo z krajiny NIP).
Nasledovala finalizácia dokumentov pre ministerskú konferenciu, ministerské komuniké a programový dokument Ministerskej konferencie.
V ďalšom, priestor dostal súčasný zastupujúci vedúci Sekretariátu Michel Vanavermaete (FR), ako i pani Muriel Attané (kandidátka na funkciu – FR), ktorá sa skupine HLG predstavila ako možný nástupca Luuka Borga. HLG schválilo dočasnú funkciu Michela Vanavermaete na obdobie, kým sa nevyrieši táto citlivá personálna otázka. Pani Muriel Attané nezískala potrebný počet hlasov od HLG reprezentanov a tým sa trvalé personálne riešenie funkcie vedúceho ESE posunulo na turecké predsedníctvo EUREKY.
Na záver stretnutia bolo zhrnuté ročné predsedníctvo Maďarska, priestor na záverečnú reč a poďakovanie bolo udelené odchádzajúcej hlave Sekretariátu p. Luukovi Borgovi, a priestor tiež dostali tureckí predstavitelia na odprezentovanie základných myšlienok a vízii tureckého predsedníctva v EUREKE od 1.7.2012 do 30.6.2013.
 Večer sa uskutočnila slávnostná ceremónia pri príležitosti udeľovania výročných Inovačných cien EUREKA a slávnostná večera pre účastníkov zasadnutí, úspešných riešiteľov projektov, vysokých predstaviteľov jednotlivých krajín a zástupcov z veľvyslanectiev. Celkovým víťazom sa stal projekt pod vedením Španielska (spoluúčastníkom bolo Nórsko) zameraný na lov pražiem, ktorý je bežne mimoriadne náročný. Vďaka podpore projektu EUREKA bolo španielskemu a nórskemu tímu umožnené vyvinúť špeciálnu metódu lovu. Celkový rozpočet projektu predstavoval 2.2 mil. EUR a celkové obdobie riešenia bolo 24 mesiacov.
Na valnom zhromaždení bola schvaľovaná Finančná správa Sekretariátu EUREKA za rok 2011, schvaľovanie členov výkonného výboru EB (z HLRs sú EB zastúpení TR, SWI, HU, DE, PT a DK) a ďalej hlasovanie o vyjadrení podpory súčasnému zastupujúcemu vedúcemu Sekretariátu EUREKA (M. Vanavermaetemu), a tiež vyjadrenie podpory novej kandidátke (M. Attané) na túto pozíciu. 
V piatok 22. júna sa v budove maďarského parlamentu uskutočnila v poradí XXVI. ministerská konferencia EUREKA, ktorej sa spolu so zástupcami NPC a HLR zúčastnil za SR pán štátny tajomník MŠVVaŠ SR. Konferenciu otvoril štátny tajomník maďarského Ministerstva hospodárstva – prof. Zoltán Cséfalvay svojim úvodným príhovorom, nasledovalo schvaľovanie a slávnostné podpísanie členstva Čiernej Hory v programe EUREKA (Čiernu Horu zastupovala prof. Sanja Vlahovič – ministerka pre vedu) a ďalej schvaľovanie asociovaných krajín Kanady (v zastúpení Kanadskej rady pre vedu) a Južnej Kórei (v zastúpení Ministerstva pre vedomostnú ekonomiku). Ďalším bodom programu bolo celkové zhodnotenie programu EUREKA, čo do úspešnosti projektov odprezentované p. M. Vanavermaetem, prezentácia výsledkov maďarského predsedníctva v podaní p. štátneho tajomníka Cséfalvaya vo formáte Prezi (nová forma prezentovania), a následne sme mali možnosť vypočuť si ako myšlienka Prezi.com (maďarský start-up) vznikla, aká je vízia, stratégia a ciele na jej dosiahnutie. Ide o zaujímavú myšlienku ako podať prezentáciu modernejším, pre poslucháča atraktívnejším spôsobom a je založená na báze tzv. zooming editoru. V rámci ministerskej debaty mali všetci zúčastnení možnosť vyjadriť sa k intervenčným okruhom otázok zameraných na úlohu iniciatívy Eurostars v podpore výskumu, vývoja a inovácií v európskych malých a stredných podnikoch, vízii pokračovania tzv. Eurostars2 v programovom období 2014-2020 a regionálnej dimenzii EUREKY – jej potenciálnej úlohy v partnerstvách v rámci kohéznej politiky. Ministerská konferencia bola ukončená schvaľovaním dokumentov Eurostars2 (Budapest Document – základný programový dokument predpokladanej stratégie a mechanizmy jeho implementácie, ktorému by sa mal venovať tiež nový článok 185 Zmluvy o fungovaní EÚ), doplneným pravidlám Hanoverskej deklarácie (upravujúce účasť v projektoch z hľadiska  počtu zapojených členských krajín, v snahe posilniť spoluprácu z NIP a asociovanými krajinami). Ministerská konferencia zároveň jednohlasne uznala EUREKU ako významnú, vedúcu inovačnú platformu pre spoluprácu, podporujúcu trhovo-riadené VaVaI projekty, zdôraznila orientáciu na nové finančné zdroje, strategické partnerstvá medzi členskými krajinami i Komisiou, odporučila pokračovanie programu Eurostars2 v ďalšom programovom období a vyzvala členské krajiny k aktívnejšej spolupráci v rámci klasterov.

5.	Odporúčané závery
	Finalizácia manuálu procesov pre implementáciu programu Eurostars a zmlúv pre úspešných riešiteľov k umožneniu riešenia projektov a získania spolufinancovania.
T: ihneď (stretnutie u p. ŠT 2.7.2012) 					Z: J. Kováčová

6.	Prehľad prinesenej dokumentácie:
	Všetky materiály, spolu s kontaktnými adresami sú k dispozícii na Odbore medzinárodnej spolupráce vo výskume a vývoji (SVT MŠVVaŠ SR, Lamačská cesta 8/a).

Správu vypracovali:   
  Ing. Jaroslava Kováčová			         ................................
  
  Ing. Štefan Boháček, Ph.D.		                     ................................

Bratislava, 29.6.2012  

Správu schválila: 
              RNDr. Marta Cimbáková 	                     ..............................
 generálna riaditeľka  sekcie vedy a techniky